**Устемирова Айгерим Оразымбетовнаның 6D020200 – «Халықаралық қатынастар» мамандығы бойынша философия докторы (PhD) дәрежесін алу үшін дайындалған «Орталық Азия мемлекеттері мен ҚХР-ның «Бір белдеу-бір жол» жобасы аясында мәдени-гуманитарлық ынтымақтастағының көпжақты форматы» атты диссертациялық жұмысына**

**АҢДАТПА**

**Зерттеу тақырыбының өзектілігі.** Тақырыптың өзектілігі Қытай Халық Республикасы ұсынған «Бір белдеу-бір жол» (BRI) бастамасын іске асыру жағдайында Еуразиядағы халықаралық ынтымақтастықтың жаңа сапасын айқындайтын саяси, экономикалық және мәдени — өркениеттік факторлардың жиынтығына байланысты.

Біріншіден, ҚХР-ның экономикасының тұрақты өсуді оның әлемдегі ең ірі экономикалардың бірі болып отырғандығы белгілі. Қытай көрші мемлекеттермен, соның ішінде Орталық Азия елдерімен байланыстарын нығайту арқылы олардың ресурстары мен нарықтарына қол жеткізуге тырысады. Бұл бағытта ҚХР-на көпжақты дипломатияны дамыту стратегиялық тұрғыдан тиімді болып отыр. Осы тақырыптың маңыздылығына қарамастан, іргелі зерттеулердің көлемі әлі де шектеулі, әсіресе мемлекеттердің көпжақты өзара әрекеттесу формалары толық ашылмаған.

Екіншіден, қазіргі халықаралық қатынастарда «жұмсақ күштің» құралы ретінде мәдени дипломатияға көп көңіл бөлінеді. Осы орайда BRI аясында мемлекеттердің өзара ықпалдасуында мәдени-гуманитарлық өлшемдер маңызды сала екендігі байқалады. «Бір белдеу-бір жол» бастамасы халықаралық қатынастарда экономика мен инфрақұрылымдармен шектелмейді, академиялық алмасуларды, жастар бағдарламаларын, мәдени серіктестіктерді қамтитын тұрақты гуманитарлық байланыстардың да алатын орны ерекше. Демек, бұл бағытты зерттеп, білудің маңызы өте жоғары. Бұл идеологиялық үстемдікке емес, мәдени әртүрлілікті құрметтеуге негізделген өзара әрекеттесудің жаңа үлгісін зерттеу заман талабы.

Үшіншіден, Орталық Азия бірегей тарихи-мәдени мұраға ие, аймақтың BRI мегажобасын іске асырудағы негізгі аймақ ретінде танымалдығы артып келеді. Ресей империясы мен КСРО кезеңдерінде Қытай мен аймақ елдері арасындағы байланыс тарихи жағдайлармен шектелген. ХХІ ғасырда, әсіресе Ұлы Жібек жолы тұжырымдамасының тарихи сабақтастығы аясында гуманитарлық байланыстар қарқынды дамуда. Бұл ретте институционалдық ресімделген халықаралық жобаларға бірнеше елдің қатысуын көздейтін көпжақты формат аймақтық интеграция үшін жаңа белестерді ашады және ғылыми талдауды талап етеді.

Төртіншіден, Қытайдың мәдени беделінің өсуі және оның жаһандық ықпалының күшеюі Конфуций сияқты институттарының шетелде қытай тілі мен мәдениетін ілгерілетуге бағытталған іс-шараларының кеңеюімен қатар жүреді. Институционалдық құрылымдар бір жағынан — өзара мәдени жақындасу құралы ретінде, екінші жағынан — ҚХР-ның идеологиялық ықпалы мен «мәдени проекциясының» құралы ретінде. Трансшекаралық ұтқырлық және мәдени жаһанданудың өсуі жағдайында ұлттық бірегейлік, тіл саясаты және мәдени алмасудың асимметриялық мәселелерімен қатар, мәдени-гуманитарлық өзара іс-қимылдың тетіктерін, форматтары мен тәуекелдерін ғылыми талдау қажеттілігі туындайды.

Бесіншіден, Орталық Азия - ҚХР, АҚШ, Ресей, Түркия, ЕО елдері сияқты ірі сыртқы саяси акторлар арасындағы геосаяси «ойын» алаңы. Бұл жағдайда BRI-дің мәдени-гуманитарлық өлшемі жұмсақ бәсекелестік пен халықтар арасындағы тұрақты сенімділікті қалыптастыру аймағы ретінде ерекше маңызға ие болады. Қазіргі уақытта Орталық Азия терең ғылыми түсінуді қажет ететін аймақтық мәдени ланфшафты қалыптастырушылардың біріне айналады.

Осылайша, диссертациялық зерттеудің таңдалған тақырыбы ғылыми және практикалық тұрғыдан өте маңызды. Бұл BRI-дің мәдени-гуманитарлық өлшемін Еуразияның жаңа гуманитарлық кеңістігін қалыптастырудың маңызды құралы ретінде бағалауға мүмкіндік береді және өзгермелі халықаралық қатынастар жағдайында көпжақты өзара іс-қимылдың болашағы мен тәуекелдерін болжау үшін негіз болады.

**Зерттеу нысаны.** Орталық Азия елдері мен Қытай Халық Республикасының «Бір белдеу-бір жол» жобасы аясында мәдени-гуманитарлық ынтамақтастығының көпжақты формалары.

**Зерттеу пәні.** Орталық Азия мен ҚХР арасындағы мәдени-гуманитарлық қатынастардың стратегиялық ерекшеліктері мен саяси-дипломатиялық контекстіндегі қалыптасу мен институционализациялану үрдісі.

**Зерттеу мақсаты.** «Бір белдеу-бір жол» жобасы аясында Орталық Азия елдері мен ҚХР-ның мәдени-гуманитарлық көпжақты байланыстарының формаларын, бағыттарын және тетіктерін кешенді талдау және ықтимал қатерлер мен болашағын анықтау .

Мақсатқа жету үшін төмендегідей **міндеттерді** жүзеге асыру көзделеді:

* Халықаралық қатынастардағы мәдени-гуманитарлық байланыстардың

теориялық негіздері мен концепцияларын талдау;

* «Бір белдеу-бір жол» жобасы аясында мәдени-гуманитарлық

ынтымақтастықты зерттеудің әдіснамалық тәсілдерін жүйелеу;

* Қытайдың Орталық Азия мемлекеттеріне мәдени стратегиясының

эволюциясын саралау;

* ҚХР-ның «Бір белдеу- бір жол» жобасы аясында Орталық Азия

мемлекеттеріне Қытайдың мәдени стратегиясының динамикасын талдау;

* «Бір белдеу- бір жол» жобасы шеңберіндегі Орталық Азия

мемлекеттері мен Қытайдың мәдени-гуманитарлық ынтымақтастықтың институционалдық форматтарын дифференцияциялау;

* Қытай-Орталық Азия ынтымақтастығы шеңберінде гуманитарлық

бағытын қалыптастырудағы халықаралық ұйымдардың рөлін анықтау;

* Қытайлық «Бір белдеу-бір жол» жобасы аясындағы гуманитарлық

өзара әрекеттесудің асимметриясына байланысты мәселелерін, қауіп -қатерлерін ашу;

* Қытайдың «Бір белдеу-бір жол» жобасы аясындағы мәдени-

гуманитарлық қарым-қатынастардың болашағын анықтау.

**Тақырыптың зерттелу деңгейі.** Қытайдың «Бір белдеу – бір жол» бастамасы шеңберіндегі көпжақты мәдени-гуманитарлық ынтымақтастық қазіргі халықаралық қатынастар саласында қалыптасып келе жатқан жаңа, бірақ қарқынды дамып жатқан ғылыми бағыттардың бірі болып табылады. Бұл мәселе бойынша Қытай, Батыс және Орталық Азия елдерінде жүргізілген зерттеулер қазіргі таңда өзара толықтыратын көпдеңгейлі ғылыми және институционалдық байланыстарды құрап отыр.

Қытайда бұл бастаманың гуманитарлық қыры жүйелі түрде зерттелуде. Елдің жетекші ғылыми мекемелері – Қытай қоғамдық ғылымдар академиясы, Жэньминь университеті, Фудань университеті және басқалар – мәдени дипломатия мен «жұмсақ күш» стратегиясының тиімділігін ғылыми тұрғыда сараптауда. Қытай зерттеушілері Дэн Хао, Сяо Бинь, Тянь Шу және т.б. мәдени ықпалдастық, Конфуций институттарының рөлі, білім беру және студент алмасу бағдарламаларының аймақтық ықпалына баса назар аударады.

Батыс академиялық ортасы, әсіресе MERICS сынды зерттеу орталықтары, Қытайдың ақпараттық саясаты мен академиялық еркіндікке әсерін сыни тұрғыда қарастырады. Бұл еңбектер Қытайдың халықаралық беделін нығайтудағы мәдени стратегиялардың тиімділігін бағамдауға мүмкіндік береді.

Посткеңестік кеңістікте, әсіресе Ресей мен Орталық Азия елдерінде, бастамаға деген ғылыми қызығушылық артып келеді. Ресейлік ғалымдар Лузянин С.Г., Маслов А.А. бастаманың геосаяси және идеологиялық құрамдас бөліктерін талдаса, Орталық Азияда мәдени-гуманитарлық тақырыптар жаңа зерттеу бағыты ретінде қалыптасып отыр. Аймақтық зерттеулер Қазақстан, Өзбекстан, Қырғызстан, Тәжікстан мен Түрікменстан ғалымдарының еңбектерінде көрініс табады.

Қазақстанда тақырыпқа деген қызығушылық айрықша байқалады. Жетекші ғылыми-зерттеу институттары мен зерттеушілер Т.В. Каукенова, К.Ш. Хафизова, А. Дәлелхан, Е.А. Керимбаев, Е.Байдаров, Л.Р. Каратаева, Г.Ш. Сатубалдина, А.А. Ермекбаев, Т.К. Қасенова, А.М. Амребаев, Б.О. Байсуатова, Л.Қ. Ерғалиева, Г. Биримкулова, К.Ч. Байсултанова, М.А.Омарова және т.б. бастаманың мәдени дипломатия, тіл саясаты, білім беру, туризм, диаспоралық байланыстар мен ақпараттық ықпал аспектілерін жан-жақты зерттеуде. Соңғы онжылдықта бұл салада іргелі еңбектер мен ғылыми жобалар саны артқан.

Жалпы алғанда, Қытайдың «Бір белдеу – бір жол» бастамасы аясындағы мәдени-гуманитарлық ынтымақтастықты зерттеу халықаралық қатынастар, аймақтық қауіпсіздік, мәдениетаралық коммуникация және қоғамдық дипломатия салаларындағы пәнаралық зерттеулер үшін өзекті бағыт ретінде қалыптасып келеді.

**Зерттеудің деректік негізі.** Бұл зерттеудің деректік негізін Қытай мен Орталық Азия мемлекеттері арасындағы көпжақты өзара қатынастарды сипаттайтын ресми дипломатиялық құжаттар мен мәлімдемелер, ғылыми зерттеулер мен сараптамалық еңбектер, ақыл-ой орталықтарының (think tank) сараптамалық есептері, статистикалық және экономикалық деректер, БАҚ материалдары мен сараптамалық шолулар кешені құрайды.

**Тақырыпты зерттеудің теориялық және әдіснамалық негіздері.**

Бұл зерттеу жұмысының теориялық негізі Орта Азия мемлекеттері мен Қытай арасындағы ынтымақтастықты күшейту, ортақ құндылықтарды насихаттау және әлемдік сын-қатерлердің шешімін табуды мақсат еткен мәдени және гуманитарлық дипломатияны түсіндіруге көмектесетін жұмсақ күш, қоғамдық дипломатия, мәдениетаралық диалог, конструктивизм және нормативті күш теорияларына сүйенеді. Сонымен қатар мемлекеттік емес ойыншылар мен доминант мәдени күштердің халықаралық дипломатиядағы рөлін анықтауда маңызды саналатын трансұлттық мен мәдени гегемония теориялары да қолданылған.

Джозеф Найдың «жұмсақ күш» теориясы диссертациялық зерттеуде «Бір белдеу-бір жол» бастамасы тек экономикалық құралдарды ғана емес, сонымен қатар, жұмсақ күш тұжырымдамасына тікелей сәйкес келетін мәдени-гуманитарлық ықпал ету арналарын да пайдаланатынын байқатты. Қытай ОА елдерінде қолайлы имидж қалыптастыруға ұмтыла отырып, өзінің тілін, мәдениетін, білім беру бағдарламаларын Конфуций институттары, түрлі стипендиялары насихаттайды. Диссертациялық зерттеуде осы теория арқылы мәдени бастамалар Қытайға деген оң көзқарасты қалыптастыруға ықпал ететіндігі кешенді зерттеуге септігін тигізді.

Тұтастай алғанда, бұл теориялар Орталық Азия мен Қытай арасындағы мәдени және гуманитарлық іс-шаралардың дипломатиядағы стратегиялық қолданысын айқындайтын бағалы құрал саналады.

Диссертациядағы қарастырылып отырған мәселе бірнеше ғылым салаларының тоғысында болғандықтан пәнаралық зерттеу әдісін қажет етеді. Халықаралық қатынастарда «Бір белдеу – бір жол» бастамасының көпжақты форматын зерттеу үшін тарихи-мәдени талдау, сыни-мәдени талдау, салыстырмалы талдау, геосаяси талдау, институционалдық талдау, дискурс талдау, эмпирикалық, сценарлық болжау, институционалдық карта жасау, әлеуметтанулық сауалнамалар сияқты ғылыми әдістерді қолданылды, олардың әрқайсысының өзіндік ерекшеліктері бар және осы мегажобаның түрлі аспектілерін қарастыруға мүмкіндік берді. «Бір белдеу-бір жол» жобасы аясында Орталық Азия елдері мен ҚХР-ның мәдени-гуманитарлық көпжақты байланыстарының формаларын, тетіктерін, бағыттарын кешенді талдау және ықтимал қатерлер мен болашағын анықтау жоғарыда көрсетілген ғылыми әдістерді жеке дара түрде және олардың комбинациясы арқылы мүмкін болды.

Осылайша, зерттеу тұжырымдамалық тұрғыдан социо-гуманитарлық теорияларын біріктіретін пәнаралық тәсілге сүйенеді және бұл «Бір белдеу-бір жол» шеңберіндегі мәдени дипломатияның күрделі сипатын көрсетеді.

**Зерттеу жұмысының хронологиялық шеңбері.** «Бір белдеу-бір жол» Қытай бастамасы ресми жарияланғаннан 2013 жылдан бастап осы уақытқа дейінгі аралықты қамтиды.

**Зерттеу жұмысының ғылыми жaңaлықтары.**

* Ғылыми айналымда алғаш рет Қытай мәдени дипломатиясының ерекшелігіне және Орталық Азия елдерінің оны қабылдауына баса назар аудара отырып, «Бір белдеу-бір жол» бастамасы аясында халықаралық қатынастардағы мәдени-гуманитарлық байланыстарды зерттеудің теориялық – әдіснамалық тәсілдері жан-жақты жүйеленіп, кеңейтілді, әрі негізделді.
* Қытай мен Орталық Азияның бес мемлекеті арасындағы мәдени-гуманитарлық өзара іс-қимылдың көпжақты форматының институционалдық ерекшеліктері анықталды. Алғаш рет ЮНЕСКО, ШЫҰ, ИСЕСКО және АИИБ сияқты ұйымдар - ҚХР - Орталық Азия мемлекеттерінің арасындағы мәдени-гуманитарлық байланыстардың көпжақты форматтары кешенді институционалдық картаға түсірілді. Бұл өз кезегінде ынтымақтастық деңгейлері мен ықпал ету тетіктерін анықтауға мүмкіндік берді.
* ҚХР-ның Орталық Азия елдеріне қатысты мәдени стратегиясының эволюциясына өзіндік талдау жүргізіліп, Қытай билігінің «жұмсақ күшке» деген көзқарасындағы негізгі өзгерістер анықталды. Бұл «Бір белдеу-бір жол» мегажобасын іске асыру аясында оның аймақтағы мүдделері, мақсаттары және басымдықтарын нақтылауға мүмкіндік берді.
* Орталық Азия елдерінің «мәдени-гуманитарлық протекционизмі» тұжырымдамасы шетелдік мәдени дипломатияның кеңеюіне жауап беру стратегиясы ретінде қарастырылып, ғылыми айналымды толықтырды. Ірі державалардың символдық қысымының күшеюі жағдайында мәдени-гуманитарлық өзара іс-қимылдың паритеттік форматтарын қалыптастыру қажеттілігі негізделеді.
* Орталық Азиядағы Қытайдың стратегиялық мәдени дипломатиясы мен «жұмсақ күші» құралы ретінде «Бір белдеу – бір жол» қытайлық бастамасы аясындағы мәдени-гуманитарлық ынтымақтастықты талдаудың жүйелі тәсілі әзірленді. Зерттеу бірінші рет BRI гуманитарлық өлшемін геосаяси бәсекелестік жағдайында мәдени гегемонияның ұзақ мерзімді механизміне айналғандығын негізделді.
* Мәдени кедергілер, институционалдық сәйкессіздіктер және геосаяси бәсекелестіктермен қатар, мәдени-гуманитарлық ынтымақтастықтың сын-қатерлері мен тәуекелдер нақтыланды. Сондай-ақ қатерлерді азайту және өзара іс-қимылдың тиімділігін арттыру бойынша практикалық ұсыныстар тұжырымдалды.
* Мәдени дипломатияның цифрландыру жағдайындағы жаңа бағыты, трансшекаралық академиялық ынтымақтастық және мәдени орталықтардың ықпал ету құралы ретінде қалыптасуы сияқты ағымдағы трендтерді талдауға негізделген Орталық Азия мен Қытай елдерінің мәдени-гуманитарлық қатынастарын дамытудың болжамды сценарийі әзірленді.

**Қорғауға ұсынылған негізгі тұжырымдамалар.**

**1.** «Бір белдеу-бір жол» бастамасының мәдени-гуманитарлық өлшемі «жұмсақ күш», қоғамдық дипломатия, конструктивизм, мәдениетаралық диалог, трансұлттылықтың және мәдени гегемония сияқты қазіргі заманғы халықаралық қатынастар ғылымының бірқатар теориялық тұжырымдамаларының тоғысында қалыптасады. Зерттеу BRI шеңберінде мәдени-гуманитарлық дипломатияның табиғаты мен мақсаттарын кешенді түсіндіруге, сондай-ақ гуманитарлық саладағы көпжақты өзара іс-қимылдың тәуекелдерін, әлеуетін және трансформациялық әсерлерін бағалауға мүмкіндік беретін интегративті теориялық модельге сүйенеді.

**2.** «Бір белдеу-бір жол» бастамасындағы мәдени дипломатияны зерттеу әдіснамасы саясаттану, мәдениеттану және геосаяси талдау тәсілдердің синтезіне негізделген. Бұл ретте халықаралық қатынастардың трансформациялану жағдайында мемлекеттер арасындағы мәдени-гуманитарлық ынтымақтастықтың қазіргі заманғы нысандарын түсіну мақсатында талдаудың сандық және сапалық әдістері, компаративті, контенттік, институционалдық картаға түсіру, сценарийлік болжау, әлеуметтанулық сауалнамалар әдістері интеграцияланады.

**3.** ҚХР мәдени стратегиясының эволюциясы өзара әрекеттесудің символдық формаларынан білім, медиа, тіл және мәдениетті қамтитын институттандырылған, тұрақты форматтарға көшкендігін байқатты. Конфуций институттары, стипендиялық бағдарламалар және бірлескен академиялық платформалар - негізгі ықпал ету арналары болып саналады. Бүгінгі таңда мәдени-гуманитарлық ынтымақтастық ҚХР-ның жұмсақ күшінің көрінісі ретінде Орталық Азиядағы саяси-экономикалық ықпалды кеңейтудің стратегиялық құралы деп танылады. Бұл Қытайға қолайлы имидж қалыптастыру, мәдени қатысуды нығайту және аймақ мемлекеттерінің қоғамдық пікіріне әсер етуге мүмкіндік береді.

**4.** Қытай мен Орталық Азия елдері арасындағы гуманитарлық ынтымақтастықтың институционалдық форматтары әртүрлі және университеттік альянстар, мәдени орталықтар, алмасу бағдарламалары және бірлескен зерттеу зертханаларын қамтиды. Сонымен қатар, ҮЕҰ, университеттер және мәдени орталықтар мен қауымдастықтар сияқты мемлекеттік емес ойыншылар қосу мәдени дипломатияның ықпалды агенттеріне айналған. ЮНЕСКО, ШЫҰ және ИСЕСКО сияқты халықаралық ұйымдар Қытайдың гуманитарлық белсенділігін заңдастыруға және мәдени дипломатияға көпполярлы көзқарасты нығайтуға ықпал етеді. Бұл Қытайға аймақтың гуманитарлық кеңістігінде жүйелі түрде орнығуға мүмкіндік береді. Осылайша халықаралық мәдени қатынастарда әртүрлі өркениеттердің тең құқылы диалогын қамтамасыз етуге ықпал етеді. Көпжақты бастамаларға қатысу арқылы ҚХР тұрақты гуманитарлық күн тәртібін қалыптастыра отырып, өзінің ықпалын күшейтеді.

**5.** ҚХР мен Орталық Азия елдері арасындағы гуманитарлық байланыстардың асимметриясы мәдени экспансия тәуекелдері, жергілікті құндылықтардың ығыстырылуы және Қытайдың білім беру мен ақпараттық ресурстарына тәуелділігінен байқалуы мүмкін. ҚХР мен Орталық Азия елдері арасындағы қарым-қатынастардағы асимметриялылық байланыстарды, қауіптер мен сын-тегеуріндерді барынша азайту үшін ОА мемлекеттеріне мәдени-гуманитарлық протекционизм қажет. Ол қазіргі заман жағдайларға бейімделген ұлттық қауіпсіздіктің элементі болуы шарт.

**6.** Қытайдың гуманитарлық ықпалының өсуімен бетпе-бет келген Орталық Азия мемлекеттері өздерінің мәдени ерекшеліктерін қорғауға, жұмсақ күшті дамытуға және тең құқықты гуманитарлық серіктестіктерді қалыптастыруға бағытталған мәдени дипломатияның ұлттық үлгілерін әзірлеуі керек.

**7.** ХХІ ғасырда «Бір белдеу-бір жол» бастамасы көліктік-экономикалық байланыс үлгісі шеңберінен шығып, гуманитарлық саясат деңгейінде Қытайдың мәдени дипломатиясының механизміне айналды. Бұл ҚХР-ның идеологиялық саясатын жылжытуға және Орталық Азиядағы стратегиялық ықпалды күшейтуге ықпал етіп отыр. Осы орайда Орталық Азия мемлекеттері мен ҚХР-ның «Бір белдеу- бір жол» жобасы аясында мәдени-гуманитарлық ынтымақтастықтың көпжақты форматының болашағы үш түрлі сценарий бойынша дамуы мүмкін.

**Зерттеу жұмысының теориялық маңызы.**

**-**Халықаралық қатынастар жүйесінде қалыптасып келе жатқан гуманитарлық дипломатия мен «жұмсақ күш» теориясының қазіргі заманғы мазмұнын нақтылап, мәдени өзара іс-қимылдың институционалдық тетіктерін жүйелі талдау арқылы маңызды теориялық үлес қосады.

- ҚХР мен ОА мемлекеттері арасындағы мәдени-гуманитарлық ынтымақтастықтың көпжақты форматы мен құрылымы зерттеліп, гуманитарлық дипломатия, мәдени асимметрия, трансұлттық өзара ықпалдастық сияқты ұғымдар нақты ғылыми мазмұнмен толықтырылады.

- гуманитарлық факторды халықаралық саясаттың құрылымдық элементі ретінде қарастыра отырып, мәдени дипломатияның аймақтық тұрақтылық пен интеграцияға ықпалын бағамдауы пәнаралық әдістерге сүйеніп талданды, халықаралық қатынастар, саясаттану және мәдениеттану ғылымдарының теориялық ұстанымдары толықтырылды.

Осылайша, диссертациялық зерттеу мәдени-гуманитарлық өлшемді қазіргі сыртқы саясаттың маңызды бағыты ретінде ұғынуға мүмкіндік беріп, BRI аясындағы институционалдық ынтымақтастықтың ғылыми түсінігін тереңдетуге жол ашады.

Бұл оны болашақта аталған тақырып аясындағы ғылыми ізденістер үшін теориялық-әдіснамалық негіз ретінде пайдалануға мүмкіндік береді.

**Зерттеу жұмысының тәжірибелік маңызы.** Зерттеу нәтижелері мен қорытындылары гуманитарлық саясатпен, мәдени алмасумен және ҚХР-мен академиялық ынтымақтастықпен айналысатын мемлекеттік органдарда, дипломатиялық қызметтерде және ҮЕҰ-дың байланыстарында пайдалануға болады. Сонымен қатар, Орталық Азия мен Қытай елдерінің университеттері, ғылыми мекемелері мен мәдени орталықтары арасындағы білім беру және мәдени бағдарламаларды әзірлеуде қолдануға болады. Еуразиялық кеңістік шеңберінде Қазақстанның және ОА-ның басқа елдерінің гуманитарлық стратегияларын қалыптастыруда және мәдени-гуманитарлық тәуекелдер мен сын-қатерлерді болжау үшін пайдалы болуы мүмкін.

Диссертация материалдары мәдени дипломатия, халықаралық қатынастар, аймақтану бойынша оқу курстарын дайындауда, сондай-ақ дипломаттар мен халықаралық ынтымақтастық жөніндегі мамандарды даярлау шеңберінде пайдаланылуы мүмкін.

**Диссертациялық зерттеу тақырыбының сыннан өтуі және мақұлдануы.** Диссертациялық зерттеу жұмысы Абылай хан атындағы халықаралық қатынастар және әлем тілдері университеті, жоғары оқу орнынан кейінгі білім беру факультетінің халықаралық қатынастар кафедрасында талқыланып, қорғауға ұсынылды.Зерттеу жұмысының негізгі қағидалары, нәтижелері мен тұжырымдары 3 халықаралық конференция жұмыстарында ұсынылып, конференция материалдарының жинағына енгізілді. Сонымен қатар, Қазақстан Республикасы ғылым және жоғары білім саласындағы сапаны қамтамасыз ету комитеті ұсынған отандық ғылыми журналдарда қазақ, орыс және ағылшын тілдерінде 4 ғылыми мақала және Scopus базасына енетін шетелдік ғылыми журналда ағылшын тілінде 1 ғылыми мақала жарық көрді.

**Диссертациялық жұмыстың құрылымы мен көлемі.** Диссертациялық жұмыс зерттеу мақсаты мен міндеттеріне сәйкес құрылымдалған және ғылыми талаптарға сай келетін мазмұндық логикаға негізделген. Жұмыс мынадай негізгі бөліктерден тұрады: белгілер мен қысқартулар тізімі, кіріспе, негізгі бөлім: үш тараудан тұрады, әр тарау үш тараушадан түзілген және қорытынды, пайдаланылған әдебиеттер тізімінен тұратын құрылымда берілген. Диссертация мәтіндік мазмұнмен қатар, визуалды және эмпирикалық мәліметтермен байытылған. Жұмыс аясында отыз сурет пен диаграмма, сараптамалық сауалнама нәтижелері, кешенді институционалдық карта және үш кесте ұсынылған.